Burkina Fasossa puhuttavat kielet.
Ranska on pääasiallinen opetuskieli Burkina Fason kouluissa.
**Burkina Faso** on monikielinen maa, ja siellä puhutaan arviolta 70 eri kieltä, joista noin 66 on alkuperäiskieliä. Virallinen kieli on ranska, mutta laajimmin puhuttu äidinkieli on mossien käyttämä gurilainen mooren kieli.

Burkina Fason länsiosassa puhutaan laajalti mandekieliä, joista tärkein on djula. Pohjoisessa puhutaan fulania, idässä gourmanchétä ja etelässä bissaa.

Virallinen kieli ranska
-----------------------

Burkina Fason virallinen kieli on siirtomaa-ajalta periytyvä ranska, joka on myös muun muassa julkisten palvelujen ja lehdistön pääkieli ja lainsäädännön, hallinnon ja tuomioistuinten ainoa kieli. Se on myös opetuskieli maan kouluissa, vaikka vain alle 15 prosenttia väestöstä käyttää kieltä päivittäin.

Kansalliset kielet
------------------

Maan puhutuin kieli on mooren kieli, jota 48 prosenttia burkinafasolaisista puhui vuonna 2008. Kahdeksi muuksi kansalliskieleksi on valittu djula ja fulfulde eli fulani, mikä on aiheuttanut kritiikkiä maan muiden vähemmistökielten puhujien keskuudessa. Myös itse valtion nimi tulee maan kahdesta puhutuimmasta kielestä, mooresta ja djulasta, ja merkitsee erään käännöksen mukaan "rehellisten ihmisten maata".

Fulfuldea käytetään *lingua francana* eri puolilla Burkina Fasoa. Djulaa käytetään kaupankäynnissä, ja vuonna 2014 tehdyn tutkimuksen mukaan 5,7 % väestöstä puhuu sitä ensisijaisena kotikielenään.

Muut kielet
-----------

Suurin osa Burkina Fasossa puhuttavista kielistä kuuluu nigeriläis-kongolaisiin kieliin ja joko niiden mandelaiseen tai gurilaiseen alaryhmään. Gourmanchéta puhuu 5,51 prosenttia väestöstä, ja muita tärkeitä vähemmistökieliä ovat 2,85 prosentin puhuma nissa, 1,91 prosentin puhuma bwamu, 1,76 prosentin dagara ja 1,66 prosentin samo. Dagaraa puhutaan Burkina Fason lounaisosassa, ja siinä on huomattavasti ranskalaisia ja vähäisemmässä määrin myös englantilaisia vaikutteita.

Uhanalaisia Burkina Fasossa puhuttavia kieliä ovat jalkunan, kalamsé, khe, khisa, natioro, pana, pongu, sininkere, tiéfo ja samue. Kuurojen opetuksessa käytetään amerikkalaista viittomakieltä, minkä lisäksi on olemassa paikallinen burkinafasolainen viittomakieli.

Lähteet
-------

1. ↑  Lewis, M. Paul (ed.), 2009. Ethnologue: Languages of the World, Sixteenth edition. Dallas, Tex.: SIL International. (Page on "Languages of Burkina Faso.")
2. 1 2 3  Encyclopaedia Britannica: Burkina Faso *britannica.com*. Viitattu 15.1.2023. (englanniksi)
3. ↑  Rupley: *Historical Dictionary of Burkina Faso*, s. 123. Rowman & Littlefield, 2013. ISBN 978-0810867703. *tarvitaan parempi lähde*
4. ↑  Languages in Burkina Faso *studycountry.com*. Viitattu 17.1.2023. (englanniksi)*tarvitaan parempi lähde*
5. 1 2  Politics of Language: The Struggle for Power in Schools in Mali and Burkina Faso *trace.tennessee.edu*. Viitattu 15.1.2023. (englanniksi)
6. ↑  Kone 2010, page 9
7. ↑  "Burkina Faso", *Maailman ympäri 3: Afrikka Saharasta etelään*, s. 331. WSOY, 1987. ISBN 951-0-13995-5.
8. ↑  Burkina Faso country profile *bbc.com*. Viitattu 17.1.2023. (englanniksi)
9. ↑  Fulfulde, Moore & Dioula *nalrc.indiana.edu*. Viitattu 17.1.2023. (englanniksi)
10. ↑  WP172: 800 languages and counting: Lessons from survey research across a linguistically diverse continent | Afrobarometer *afrobarometer.org*.  Arkistoitu 23.9.2020. Viitattu 24.1.2020.
11. ↑  Language contact in two border communities in Burkina Faso and Ghana. Lexical borrowings from French, English and African languages *ideals.illinois.edu*. Viitattu 15.1.2023. (englanniksi)
12. ↑  Endangered Languages Project - Search *www.endangeredlanguages.com*. Viitattu 17.12.2019. (englanniksi)
13. ↑  Ethnologue - Languages of the World: Burkina Faso *ethnologue.com*. Viitattu 17.1.2023. (englanniksi)
14. ↑  African Sign Languages Resource Center: Burkina Faso *africansignlanguagesresourcecenter.com*. Viitattu 17.1.2023. (englanniksi)